કોઈ કોઈ વાર મનમાં એવો પ્રશ્ન ઊઠે છે કે આજકાલ માણસને માણસની માયાના બદલે મિલકતની માયા વધી રહી હોય એવું નથી દેખાતું? એક સંબંધીએ આ બાબતે એવું કહ્યું કે મારા પડોશમાં એક વિધવા બહેન રહે છે. તેમનો નાનકડો બંગલો તેમના નામ પર હતો. પતિના અવસાન પછી એ બહેનના એકના એક પુત્રે કાંઈ સહી-સિક્કા કરાવીને એ મકાન પોતાની પત્નીના નામે કરાવી લીધું, પછી તો પુત્રે માતાને કહ્યું: “અત્યારે કેટલી મોંઘવારી છે! એટલે મારા પિતાએ જે રકમ ફિકસ્ડ ડિપોઝિટ તરીકે મૂકી હતી અને જેનું વ્યાજ તમને મળે છે તે પાસે રાખવાના બદલે મને આપી દો! મારી આવકમાં મારું-મારી પત્નીનું પણ પૂરું થાય તેમ નથી.” માતાને ત્યાં સુધી પણ વાંધો નહોતો, પણ પછી તો માતાના તમામ નાના-મોટા ખર્ચની જવાબદારી ઉઠાવવા પુત્ર તૈયાર નહોતો!